Rihanna

Detstvo

Robyn Rihanna Fenty sa narodila 20. februára 1988 v Saint Michael na Barbadose. Jej matka Monica Braithwaite je účtovníčka na dôchodku, afro-guayanského pôvodu a jej otec Ronald Fenty je vedúci skladu, barbadoského a írskeho pôvodu. Rihanna má dvoch bratov (Rorrey a Rajad Fenty), dve nevlastné sestry a nevlastného brata z otcovej strany – každý od odlišnej matky z jeho predchádzajúcich vzťahov. Vyrastala v troj-izbovom bungalowe v Bridgetowne a so svojím otcom predávala oblečenie v stánku na ulici. Rihannino detstvo bolo hlboko ovplyvnené závislosťou otca na kokaíne a alkohole, čo viedlo k neistému manželstvu jej rodičov. Počas detstva si prešla mnohými CT vyšetreniami, pretože trpela neznesiteľnými bolesťami hlavy: „Lekári si dokonca mysleli, že je to nádor, pretože to bolo dosť intenzívne.“ Keď mala 14 rokov, jej rodičia sa napokon rozviedli a jej zdravie sa začalo zlepšovať. Rihanna vyrastala pri reggae hudbe a začala spievať, keď mala asi 7 rokov. Navštevovala základnú školu Charles F. Broome Memorial Primary School a nasledovne Combermere High School, kde študovala po boku budúceho anglického hráča kriketu, Chrisa Jordana a budúceho hráča vo West Indies cricket team, Kraigga Brathwaiteho. Rihanna bola vojenská kadetka sub-vojenského programu; speváčka a skladateľka Shontelle bola jej seržantka. Aj keď spočiatku chcela vyštudovať vysokú školu, napokon sa začala venovať hudobnej kariére.

2003 – 2004: Začiatky kariéry

Jej priateľ ju predstavil hudobnému producentovi Evanovi Rogersovi, ktorý na Barbadose trávil s manželkou dovolenku. Rogers bol veľmi prekvapený aký veľký talent sa v Rihanne ukrýva. Evan Rogers a jeho kolega Carl Sturken pomohli Rihanne nahrať v USA demo nahrávky a rozoslali ich do rôznych nahrávacích spoločností. Jedna z nich sa dostala do rúk Jay-Z, rappera a prezidenta spoločnosti Def Jam Records, ktorý s ňou podpísal zmluvu a nahrali spolu demo. Rihanna uviedla v jednom interview, že jej kamarátka a zároveň speváčka, ktorá kedysi tiež nahrávala v Def Jam, Fefe Dobson bola osobou, ktorú obdivovala. Podľa jej vlastných slov jej hudbu najviac ovplyvnili Alicia Keys, Beyoncé a jej karibský pôvod.

2005 – 2006: Music of the Sun a 'A Girl Like Me'

Jej debutový album Music of the Sun na ktorom sa čiastočne autorsky podieľala vyšiel 30. augusta 2005. Jej album znie predovšetkým v štýle rnb, hip hopu a soulu. Prvý singel s názvom „Pon de Replay“ zaznamenal úspech v svetových rebríčkoch, obletel rádia celých Spojených štátov. Jej prvý veľký hit sa rýchlo vyskákal na druhé miesto v Billboards Hot 100 Chart vďaka vysokej hranosti v rádiách. Jednotkou vtedy bola pieseň „We Belong Together“ od Mariah Carey. Druhý singel „If It's Lovin' That You Want” zďaleka nedosiahol až taký veľký úspech ako prvý. V americkej hitparáde Billboard Hot 100 debutoval na 36. mieste a v britskej hitparáde Singles Chart na mieste 11. Samotné album sa v Amerike a Kanade dostalo do top 10 najpredávanejších albumov a v Británii do top 40. Aj keď album ako celok dostal hodnotenie len dve a pol hviezdičky z piatich od časopisu Rolling Stone, v niekoľkých štátoch sa stalo platinovým a v Amerike získalo zlatú platňu. Ako súčasť propagácie albumu Rihanna robila predskokana pre Gwen Stefani na jej turné. Albumu sa predalo v Amerike cez 500 000 kusov a celosvetovo viac ako 2 milióny kusov. Ďalšie singly z albumu už vydané neboli, pretože nasledujúci album „A Girl Like Me“ vyšiel veľmi skoro po „Music Of The Sun“. Ale v Japonsku ešte predsa vydala singel „Let Me“, ktorý sa umiestnil na 8. priečke.
V roku 2006 podpísala Rihanna zmluvu na propagovanie značiek Nike a J.C.Penney. V apríli 2006 vydala svoj druhý album „A Girl Like Me“, menej ako osem mesiacov po prvom albume. Mal obrovský úspech. Album debutoval v USA na piatom a vo Veľkej Británii na štvrtom mieste. Pilotný singel z tohto albumu „S.O.S.“ bol použitý pri propagovaní spoločnosti Nike. Mal obrovský úspech. Na MTV bol No.1 hitom niekoľko týždňov. Stal sa tak jej prvým singlom, ktorý sa dostal na prvú priečku hitparády Billboard Hot 100 a taktiež debutoval na prvom mieste v hitparáde Hot Digital Songs. V Austrálii na prvom a vo Veľkej Británii na druhom mieste. Pre túto pieseň boli natočené dva videoklipy. Jeden Rihanna natočila k svojmu albumu ako singel, druhý natočila pre spoločnosť Nike. Druhý singel „Unfainthful“ napísal R&B spevák Ne-Yo. V piesni spieva o svojom pocite viny, ktorému čelí, pretože podvádzala svojho priateľa. Stala sa tak jej treťou piesňou, ktorá sa umiestnila v USA a vo Veľkej Británii v top 10. Jediná chyba singlu „Unfainthful“ bola tá, že singel sa veľmi rýchlo dostal na veľmi vysoké priečky a potom počas jedného týždňa klesol na veľmi nízke priečky, pretože singel sa dá veľmi rýchlo opočúvať. Tretí singel „We Ride“ nebol tak úspešný ako jeho predchodcovia. Nedostal sa do hitparády Billboard 100, ale vo Veľkej Británii sa dostal na 17. miesto a v hitparáde Hot Dance Club Play sa hneď umiestnil na prvom mieste. A napokon vydala štvrtý a zároveň aj posledný singel z tohto albumu „Break It Off“, ktorý naspievala v spolupráci so Seanom Paulom. Umiestnil sa na 45. mieste v americkom rebríčku, len na základe hranosti v rádiách. 19. februára 2007 bola totiž možnosť si singel stiahnuť a tak si polepšil až na 9. miesto. K tomuto singlu nebol natočený videoklip. Keď podpísala zmluvu s firmou Clinique, nahrala pieseň, ktorú opäť napísal Ne-Yo. Niesla názov „Just Be Happy“ a stala sa súčasťou propagácie tejto firmy. Song si môžete vypočuť na jej profile na stránke MySpace. Ďalšia pieseň, ktorá propagovala spoločnosť bola pieseň nazvaná „Winning Women“, ktorú Rihanna nahrala spoločne s členkou skupiny Pussycat Dolls, Nicole Scherzinger na propagáciu parfumu Secret. Rihanna si odbila svoj herecký debut malou rolou vo filme Bravo Girls: Všetko alebo nič (Bring It On: All or Nothing), ktorý vyšiel 8. augusta 2006 a taktiž sa objavila v jednom diele americkej telenovely All My Children a v seriál Las Vegas. Neskôr Rihanna vyhlásila, že jej lezie na nervy keď jej ľudia diktujú ako sa má správať, čo má robiť a ako bude oblečená. Preto jej ďalší album je úplne iný ako tie predchádzajúce.

2007 – 2009: Good Girl Gone Bad a Rated R

Rihanna sa vydala začiatkom roku 2007 do nahrávacieho štúdia s Ne-Yom, Timbalandom a ďalšími, aby natočila svoje ďalšie, v poradí tretí štúdiový album Good Girl Gone Bad. Album  vyšiel 5. júna 2007.  Z albumu vzišlo osem hitov, medzi ktoré jednoznačne patrí svetový singel č.1 „Umbrella“, ktorý naspievala spolu s Jay-Z-m. Vo Veľkej Británii bol hitom číslo 1 mimoriadne dlho, až 10 týždňov bez prerušenia, čím sa stal najdlhšie hranou jednotkou v Británii od roku 1994, kedy sa singel skupiny Wet Wet Wet „Love Is All Around“ udržal na čele až 15 týždňov.  Žene sa to naposledy podarilo v roku 1992 a tou ženou bola Whitney Houston s piesňou „I Will Always Love You“. Nasledovali ďalšie veľmi úspešné single „Shut Up and Drive“, „Don't Stop the Music“, z ktorých sa „Don't stop the music“ stala 3. najlepšou v hitparáde Billboard Hot 100. Takisto vydala pieseň „Hate That I Love You“, ktorú naspievala v spolupráci s Ne-Yom.  Rihanna spolupracovala na troch piesňach na albume s Timbalandom. Justin Timberlake sčasti napísal pieseň „Rehab“ a taktiež k nej naspieval vokály. V rozhovoroch sa jej často pýtali na názov albumu „Good Girl Gone Bad“ (Z dobrého dievčaťa zlé). Názov naznačuje rozdiel medzi „starou a novou“ Rihannou. Samotná speváčka sa k tomu vyjadrila: „Zlá znamená cool, zlá znamená zábavná, zlá znamená mať postoj, zlá znamená byť drzá. Tento album je určite skvelou reprezentáciou toho, čím teraz som a kde práve vo svojej kariére som.“ Sedem týždňov po vydaní dostal tento album zlatú platňu a platinovú platňu od organizácie United World Albums Chart.
Spolu so znovuvydaním jej tretieho albumu, nazvaného Good Girl Gone Bad: Reloaded, ktorý vyšiel 17. júna 2008, vydala Rihanna single „Take a Bow“ – ktorý sa stal svetovým hitom číslo 1, duet s Maroon 5, „If I Never See Your Face Again“ a „Disturbia“, ktorá sa neskôr takisto stala hitom číslo jeden na Hot 100, čím bola už v poradí štvrtou skladbou, ktorá sa stala hitom číslo jeden. Rihanna má už dokopy päť najlepších skladieb na Billboarde Hot 100, z toho štyri ako samostatná speváčka, („SOS“, „Umbrella“, „Take a Bow“ a „Disturbia“), ako aj T.I.ova pieseň „Live Your Life“, na ktorej s ním spolu spievala. Týmto sa stala jednou z dvoch sólových speváčok na svete s najväčším počtom hitov na #1 v tejto dekáde, spolu s Beyoncé. Z albumu Good Girl Gone Bad sa len v USA predalo viac než dva milióny kusov, čím zaň Rihanna získala dve platinové platne od asociácie RIAA. Tento album sa stal zatiaľ jej najlepšie predávaným albumom.
Ako herečka si zahrala seba vo filme Bravo Girls: Všetko alebo nič, objavila sa aj v jednej časti americkej telenovely All My Children a dráme Las Vegas.
27. novembra 2007 koncertovala v Bratislave (Sibamac aréna), predskokokana jej robila Zdenka Predná.
24. decembra 2008 Rihanna oznámila, že na začiatku roku 2009 sa chystá začať nahrávanie jej štvrtého albumu.
8. februára 2009 mala Rihanna vystúpiť na odovzdávaní cien Grammy Awards 2009. Nevystúpila, údajne kvôli dopravnej nehode. Neskôr sa ukázalo, že ju pravdepodobne napadol krátko pred vyhlásením jej priateľ a spevák Chris Brown. Speváka zatkli za ublíženie na zdraví. Rihanna, napadnutá Brownom, bola neskôr hospitalizovaná v nemocnici, kde jej zistili škrabance, modriny, porezania a údajne aj pokúsanie na ruke. Týždenník TMZ.com informoval, že k hádke došlo potom, ako Brownovi prišla smska od neznámej ženy. Tou mala byť jedna zo speváčok Leona Lewis alebo Keshia Chanté.